Ħafna żgur jiftakru l-kritika ma taqta' xejn lejn il-Ministru Ian Borg li għamel ċeremonja għall-inawgurazzjoni tal-flyovers tal-Marsa li ġiet tiswa' €45,000. Biex imbagħad, parti minn din it-triq spiċċat mgħerqa mal-ewwel xita. Kien biss issa li l-Ministru Ian Borg irrealizza li f'dan il-proġett saru katusi żgħar wisq biex jgħaddi l-ilma tax-xita kollu li jagħmel matul ix-xhur tax-xitwa … tant li kellhom jerġgħu jitqabdu l-ħaddiema biex mill-ġdid jerġgħu jaqilgħu l-ġenb tat-triq ta' taħt il-flyovers, u jwessgħu l-katusi. Bil-Ministru Ian Borg, fl-aħħar xhur, minflok ammetta li x-xogħol ma sarx kif kellu jsir… kien stqarr mal-ġurnalisti li l-ħtija li l-katusi ma jifilħux għall-ilma tax-xita kienet it-tibdil fil-klima, u x-xita straordinarja li qed tikkawża għargħar. Biex issa, xorta kellu jinqala' l-ġenb tat-triq ħalli jinbidlu dawn il-culverts.